স্বস্তিতে ইতি! প্রবল গরমে হাঁসফাঁস অবস্থা রাজ্যে, জারি সতর্কতা

কলকাতা: ঝড়বৃষ্টির (Thunderstorm) কারণে গত কয়েক দিন ধরেই স্বস্তিদায়ক আবহাওয়া ছিল পশ্চিমবঙ্গের (West Bengal Weather Forecast) বেশিরভাগ জেলায়। তবে বৈশাখের মাঝে সেই সুখ আপাতত শেষ হতে চলেছে। রাজ্যে আবারও সদর্পে ফিরছে গরমের দাপট (Heatwave)। আবহাওয়া দফতরের তরফে জানানো হয়েছে, বৃহস্পতিবার থেকেই রাজ্যের বিভিন্ন জেলায় তাপমাত্রা বাড়তে শুরু করবে এবং সপ্তাহান্তে আরও অস্বস্তিকর আবহাওয়া তৈরি হতে পারে।

পূর্বাভাস অনুযায়ী, কলকাতা-সহ দক্ষিণবঙ্গের অধিকাংশ জেলায় আগামী কয়েকদিন আকাশ মূলত পরিষ্কার থাকবে। কোথাও কোথাও সামান্য মেঘ দেখা গেলেও বৃষ্টির তেমন কোনও সম্ভাবনা নেই। বৃহস্পতিবার থেকে শনিবার পর্যন্ত ক্রমশ বাড়বে তাপমাত্রা। তিন থেকে পাঁচ ডিগ্রি সেলসিয়াস পর্যন্ত তাপমাত্রা বাড়তে পারে বলে জানিয়েছেন আবহাওয়াবিদরা।

আরও পড়ুন: ইডেনে বোমাতঙ্ক, সিএবিকে মেল করে হুমকি

বিশেষ করে পশ্চিমের বেশ কিছু জেলায় জারি হয়েছে গ্রীষ্মের সতর্কতা। হাওয়া অফিস জানিয়েছে, আগামী শুক্রবার ও শনিবার পুরুলিয়া, বাঁকুড়া, পশ্চিম মেদিনীপুর, ঝাড়গ্রাম, পশ্চিম বর্ধমান এবং বীরভূমে তাপপ্রবাহের আশঙ্কা রয়েছে। এই কয়েকটি জেলায় দুপুরের দিকে ভ্যাপসা গরম বাড়তে পারে। ফলে জেলাবাসীর অস্বস্তি আরও বাড়বে বলে খবর।

এদিকে উত্তরবঙ্গে বৃহস্পতিবার থেকে তাপমাত্রা বৃদ্ধির সম্ভাবনা থাকলেও কয়েকটি জেলায় বৃষ্টির ইঙ্গিত রয়েছে। দার্জিলিং, কালিম্পং, জলপাইগুড়ি, আলিপুরদুয়ার, কোচবিহার ও উত্তর দিনাজপুরে বিক্ষিপ্ত বজ্রবিদ্যুৎ-সহ হালকা থেকে মাঝারি বৃষ্টি হতে পারে। রবিবারের দিকে এই বৃষ্টির পরিমাণ আরও বাড়তে পারে। দার্জিলিং, কালিম্পং, জলপাইগুড়ি ও আলিপুরদুয়ারে মাঝারি থেকে ভারী বৃষ্টির পূর্বাভাস দিয়েছে আবহাওয়া দফতর।